Ma drink rotgif voor sy kinders glo skiet - Maroela Media
'n Gautengse vrou word in 'n hospitaal behandel nadat sy rotgif gedrink het voordat sy na bewering haar twee kinders geskiet het.
Die voorval het Sondagmiddag by die vrou se huis in Soweto plaasgevind. Die vrou is 'n beampte van die Johannesburgse Metropolisie (JMPD).
Hoofsupt. Wayne Minnaar, woordvoerder van die JMPD, het gesê die vrou se agtjarige seun is in sy linkerbeen geskiet, terwyl haar 11-jarige dogter in haar buik geskiet is. Hy het gesê die kinders is ook tans in die hospitaal waar hulle operasies sal moet ondergaan.
Minnaar het gesê die vrou wou vermoedelik selfmoord pleeg deur die rotgif te drink. Daar is egter nie tans meer inligting oor die rede hiervoor bekend nie. Hy het gesê die vrou is in 'n stabiele toestand.
Volgens Minnaar sal daar strafregtelike aanklagte teen die vrou aanhangig gemaak word, maar dié aanklagte hang af van die uitkoms van 'n interne ondersoek.